pythainlp/thaigov-v2-corpus-22032023 huggingface dataset:
วันศุกร์ที่ 12 สิงหาคม 2565
บสย. ขานรับนโยบายรัฐ ยืนมาตรการ “บสย. พร้อมช่วย” แก้หนี้ยั่งยืน ต่อเนื่องถึงสิ้นปี แนะลูกหนี้ บสย. เร่งลงทะเบียนปรับปรุงโครงสร้างหนี้
บสย. รับนโยบายรัฐ ยืนมาตรการ “บสย. พร้อมช่วย” แก้หนี้ยั่งยืน ช่วยลูกหนี้ค้ำประกันประคองกิจการ  ยืดหยุ่น ผ่อนน้อย เบาแรง ดอกเบี้ย 0% ยาวถึงสิ้นปี 65 แนะลูกหนี้ บสย. เร่งลงทะเบียนปรับปรุงโครงสร้างหนี้ ลดผลกระทบช่วงดอกเบี้ยขาขึ้น
นายสิทธิกร ดิเรกสุนทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า ในการประชุมเรื่องการดูแลลูกค้าในภาวะดอกเบี้ยขาขึ้น โดยมีรัฐมนตรีว่าการกระทรวงการคลัง นายอาคม เติมพิทยาไพสิฐ เป็นประธานการประชุม เมื่อวันที่ 11 ส.ค. ที่ผ่านมา โดยมอบนโยบายเน้นย้ำให้สถาบันการเงินเฉพาะกิจของรัฐเร่งให้ความช่วยเหลือลูกค้าอย่างใกล้ชิด โดย บสย. ซึ่งมีบทบาทการค้ำประกันสินเชื่อ พร้อมเดินหน้าตามนโยบายรัฐ ให้ความช่วยเหลือผู้ประกอบการ SMEs อย่างเต็มที่ทุกด้าน ทั้งการค้ำประกันสินเชื่อ ที่ช่วยลดภาระต้นทุนธุรกิจ การให้คำปรึกษาทางการเงินฟรีโดยศูนย์ที่ปรึกษาทางการเงิน SMEs โดยเฉพาะอย่างยิ่ง มาตรการช่วยเหลือลูกหนี้ “บสย. พร้อมช่วย” ปรับปรุงโครงสร้างหนี้ แก้หนี้ยั่งยืน เพื่อบรรเทาภาระลูกหนี้ บสย. ให้สามารถประคองกิจการต่อไปได้
จุดเด่นของมาตรการ “บสย. พร้อมช่วย” เน้นความยืดหยุ่นการชำระหนี้ 3 ระดับ ตามความสามารถในการชำระ คือ 1.ยืดหยุ่น โดยตัดเงินต้น 20% และตัดดอกเบี้ย 80% ระยะผ่อนชำระ 5 ปี 2.ผ่อนน้อย เบาแรง หนี้ลดหมดแน่นอน โดยเริ่มต้นชำระครั้งแรกเพียง 1% ของยอดหนี้ โดยนำไปตัดเงินต้นทั้งหมด ส่วนวงเงินที่เหลือ ระยะผ่อนชำระ 5 ปี 3. ดอกเบี้ย 0% โดยชำระครั้งแรก 10% ซึ่งจะนำไปตัดเงินต้นทั้งหมด ระยะผ่อนชำระ 7 ปี
นายสิทธิกร กล่าวว่า ขณะนี้มาตรการ “บสย. พร้อมช่วย” ได้รับความสนใจจากลูกหนี้ บสย. เป็นจำนวนมาก เนื่องจากเป็นมาตรการที่ช่วยให้ลูกหนี้สามารถประคองธุรกิจให้เดินหน้าต่อไปได้ โดยมีลูกหนี้ ลงทะเบียนร่วมโครงการปรับปรุงโครงสร้างหนี้ถึง 6,856 ราย โดยได้รับอนุมัติให้มีการปรับปรุงโครงสร้างหนี้แล้ว จำนวน 1,546 ราย คิดเป็นวงเงินกว่า 1,117 ล้านบาท (ข้อมูล ณ 31 ก.ค.65) โดยจะยืนมาตรการ “บสย. พร้อมช่วย” ต่อเนื่องถึงสิ้นปี 2565
ทั้งนี้ ลูกหนี้ บสย. สามารถสอบถามการเข้าร่วมโครงการปรับปรุงโครงสร้างหนี้ ผ่านช่องทาง บสย. Call Center 02-890-9999 หรือ สแกน QR Code เพื่อลงทะเบียนเข้าร่วมโครงการ
วันพุธที่ 27 ตุลาคม 2564
กระทรวงยุติธรรม จัดโครงการวิเคราะห์ผลการประเมิน เพื่อปรับปรุงองค์กรตามเกณฑ์คุณภาพการบริหารจัดการภาครัฐ ประจำปีงบประมาณ พ.ศ. ๒๕๖๕
กระทรวงยุติธรรม จัดโครงการวิเคราะห์ผลการประเมินเพื่อปรับปรุงองค์กรตามเกณฑ์คุณภาพการบริหารจัดการภาครัฐ ประจำปีงบประมาณ พ.ศ. ๒๕๖๕
วันจันทร์ที่ ๒๕ ตุลาคม ๒๕๖๔ เวลา ๑๓.๐๐ น. นางอรัญญา ทองน้ำตะโก รองปลัดกระทรวงยุติธรรม มอบนโยบายการยกระดับประสิทธิภาพการทำงานของสำนักงานปลัดกระทรวงยุติธรรม สู่การเป็นระบบราชการ ๔.๐ และกล่าวเปิดโครงการวิเคราะห์ผลการประเมินเพื่อปรับปรุงองค์กรตามเกณฑ์คุณภาพการบริหารจัดการภาครัฐ ประจำปีงบประมาณ พ.ศ. ๒๕๖๕ โดยมี ผู้อำนวยการกอง/สำนัก/ศูนย์ ในสังกัดสำนักงานปลัดกระทรวงยุติธรรม ผู้อำนวยการสำนักงานยุติธรรมจังหวัด ยุติธรรม​ธรรมจังหวัด และผู้เข้าร่วมโครงการทุกท่าน ซึ่งโครงการดังกล่าวจัดขึ้น ระหว่างวันที่ ๒๕ – ๒๖ ตุลาคม ๒๕๖๔ มีวัตถุประสงค์ เพื่อพัฒนาสำนักงานปลัดกระทรวงยุติธรรมตามกรอบแนวทางการยกระดับสู่การเป็นระบบราชการ ๔.๐ และส่งเสริมให้หน่วยงานภาครัฐมีการพัฒนาองค์การไปสู่ “ระบบราชการ ๔.๐” ที่มีการทำงานอย่างเปิดกว้าง เชื่อมโยงถึงกัน ยึดประชาชนเป็นศูนย์กลาง และเป็นองค์การที่มีขีดสมรรถนะสูงและทันสมัย
ในการนี้ รองปลัดกระทรวงยุติธรรม ได้กล่าวใจความสำคัญตอนหนึ่งว่า PMQA เป็นเครื่องมือหนึ่งในการช่วยวางระบบการจัดการที่ดี หากระบบงานดีก็จะกลายเป็นงานที่มีมาตรฐาน ลดขั้นตอน ลดระยะเวลา เพื่อนำเวลาที่เหลือพัฒนาระบบ พัฒนาองค์กร พัฒนาคน และมุ่งเน้นที่เป้าหมายขององค์กร มองถึงทรัพยากรขององค์กรที่มี เพื่อนำสิ่งเหล่านั้นสร้างคุณค่าให้กับประชาชน ให้ได้ประโยชน์อย่างคุ้มค่า
ทั้งนี้ ในปีงบประมาณ พ.ศ. ๒๕๖๔ สำนักงานปลัดกระทรวงยุติธรรม ได้คะแนนตัวชี้วัด PMQA ๔.๐ ถึง ๔๖๖.๕๖ คะแนน โดยสูงเป็นอันดับ ๑ ของหน่วยงานในสังกัดกระทรวงยุติธรรม พร้อมทั้งได้รับรางวัลเลิศรัฐ สาขาคุณภาพการบริหารจัดการภาครัฐ ๔.๐ ประจำปี พ.ศ. ๒๕๖๔ ในระดับก้าวหน้า (Advance) ดังนั้น ในปีงบประมาณ พ.ศ. ๒๕๖๕ จึงเป็นภารกิจที่ต้องก้าวให้ผ่านความท้าทายในการรักษาหรือยกระดับมาตรฐานการดำเนินงานให้สูงขึ้น และปัจจุบันสำนักงานปลัดกระทรวงยุติธรรม อยู่ระหว่างการยกระดับสู่มาตรฐานศูนย์ราชการสะดวก (GECC) ซึ่งสอดคล้องและเชื่อมโยงกับการพัฒนาองค์กรสู่ระบบราชการ ๔.๐ ในมิติยึดประชาชนเป็นศูนย์กลาง โดยผลักดันการดำเนินงานร่วมกับผู้ตรวจราชการกระทรวงยุติธรรม ในการจัดทำแผนการตรวจราชการให้เป็นไปตามมาตรฐานศูนย์ราชการสะดวก ซึ่งกำหนดเป้าหมายให้สำนักงานยุติธรรมจังหวัดทุกพื้นที่ทั่วประเทศ ซึ่งมีงานบริการใกล้ชิดประชาชน สามารถยกระดับการบริการ ได้อย่างสะดวก รวดเร็ว เป็นมาตรฐานเดียวกันทั่วประเทศ
วันศุกร์ที่ 15 ตุลาคม 2564
กระทรวงเกษตรฯ เตรียมแผนจัดหาน้ำต้นทุนสนับสนุนกิจกรรมการเกษตรและการอุปโภค-บริโภค
กระทรวงเกษตรฯ เตรียมแผนจัดหาน้ำต้นทุนสนับสนุนกิจกรรมการเกษตรและการอุปโภค-บริโภค ให้ราษฎรในพื้นที่ 2 อำเภอ ผู้ใช้น้ำ 7,300 ราย พื้นที่การเกษตร 600 ไร่
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ติดตามการดำเนินโครงการอาคารบังคับน้ำบ้านย่านตาขาว ณ ต.ย่านตาขาว อ.ย่านตาขาว จ.ตรัง ซึ่งพื้นที่ดังกล่าวประสบปัญหาขาดแคลนน้ำเพื่อการอุปโภค-บริโภค เนื่องจากในช่วงฤดูแล้งของทุกปี ระดับน้ำในคลองลำพิกุลจะลดลงอย่างรวดเร็ว ทำให้การประปาส่วนภูมิภาคสาขาย่อยย่านตาขาว เกิดปัญหาในการสูบน้ำดิบมาใช้ กระทรวงเกษตรและสหกรณ์ โดยกรมชลประทาน จึงได้มีการศึกษาออกแบบการก่อสร้างฝายน้ำล้นคลองลำพิกุล เพื่อแก้ไขปัญหาน้ำดิบที่จะนำมาผลิตน้ำประปาตามที่การประปาส่วนภูมิภาคสาขาย่อยย่านตาขาวขอรับการสนับสนุน มีระยะเวลาดำเนินการ 1 ปี (พ.ศ. 2566) โดยจะดำเนินการก่อสร้างอาคารอัดน้ำ ขุดลอกคลองลำพิกุล ขุดลอกคลองปะเหลียน และก่อสร้างอาคารป้องกันตลิ่ง ทั้งนี้ หากดำเนินการแล้วเสร็จ จะสามารถจัดหาน้ำต้นทุนสนับสนุนกิจกรรมการเกษตรและการอุปโภค-บริโภค ให้ราษฎรในพื้นที่ หมู่ที่ 1 บ้านย่านตาขาว ตำบลย่านตาขาว อำเภอย่านตาขาว และอำเภอปะเหลียน จังหวัดตรัง ผู้ใช้น้ำ 7,300 ราย พื้นที่การเกษตร 600 ไร่ และในปี 2565 การประปามีแผนขยายเขตครอบคลุม 3 อำเภอ ทั้งอำเภอย่านตาขาว อำเภอปะเหลียน และอำเภอหาดสำราญ ซึ่งจะมีผู้ใช้น้ำที่ได้รับประโยชน์ถึง 35,942 คน
“กระทรวงเกษตรฯ ได้มีการบริหารจัดการน้ำอย่างเป็นระบบ เพื่อให้สามารถแก้ไขปัญหาน้ำแล้ง น้ำท่วม การขาดแคลนน้ำภาคการผลิตน้ำอุปโภค-บริโภค เพิ่มประสิทธิภาพแหล่งน้ำ ป้องกันและบรรเทาอุทกภัยพื้นที่ชุมชน พื้นที่เศรษฐกิจสำคัญ รวมถึงสร้างความมั่นคงด้านน้ำทางการเกษตรของประเทศให้เพิ่มมากขึ้น ซึ่งถือเป็นการพัฒนาคุณภาพชีวิตให้กับเกษตรกรและกลุ่มผู้ใช้น้ำแบบยั่งยืนและมั่นคงอีกทางหนึ่งด้วย” ดร.เฉลิมชัย กล่าว
วันเสาร์ที่ 20 พฤศจิกายน 2564
รมว.เฮ้ง ห่วงแรงงานไทยประสบอุบัติเหตุเสียชีวิตและบาดเจ็บที่ไซต์ก่อสร้างในนครนิวไทเป สั่งทูตแรงงานช่วยเหลือติดตามสิทธิประโยชน์โดยด่วน
...
เมื่อวันที่ 20 พฤศจิกายน 2564 นายสุชาติ ชมกลิ่น รัฐมนตรีว่าการกระทรวงแรงงาน กล่าวแสดงความเสียใจถึงกรณีเกิดอุบัติเหตุเสาตอม่อที่อยู่ระหว่างเทปูนเกิดถล่ม ทำให้แรงงานไทยที่ทำงานอยู่ข้างบนร่วงตกลงมาจากความสูงประมาณตึก 3 ชั้น เสียชีวิต 1 ราย บาดเจ็บ 1 ราย ในไซต์งานก่อสร้างทางรถไฟฟ้าสายซานเสีย-อิงเกอ ในนครนิวไทเป ไต้หวันว่า ตามที่ได้รับรายงานจากนางสาวประภาวดี แก้วศิริพงษ์ อัครราชทูตที่ปรึกษา (ฝ่ายแรงงาน) สำนักงานแรงงาน (สนร.) ณ กรุงมะนิลา (ส่วนที่ 2) กรุงเทเป ว่า ในวันนี้ (20 พ.ย.64) เวลา 12.58 น. ได้เกิดอุบัติเหตุ ที่ไซต์งานก่อสร้างทางรถไฟฟ้าสายซานเสีย-อิงเกอ ในนครนิวไทเป รับเหมาก่อสร้างโดย RSEA ENGINEERING CORPORATION เสาตอม่อที่อยู่ระหว่างเทปูนเกิดถล่ม ทำให้แรงงาน 5 คนที่ทำงานอยู่ข้างบนร่วงตกลงมาจากความสูงประมาณตึก 3 ชั้น ในจำนวนนี้เป็นคนงานชาวไต้หวัน 3 คน เสียชีวิต 2 คน บาดเจ็บ 1 คน อีก 2 คนเป็นแรงงานไทย เสียชีวิต 1 คน คือ นายจักรินทร์ พวงเกต อายุ 49 ปี มีภูมิลำเนาอยู่ที่จังหวัดศรีสะเกษ ส่วนผู้บาดเจ็บ 1 ราย คือ นายนพพล นาจอมเทียนมีภูมิลำเนาอยู่ที่จังหวัดชัยภูมิ บาดเจ็บแต่ไม่มีอันตรายถึงชีวิต ขณะนี้ถูกส่งไปรักษาที่โรงพยาบาล Far Eastern Memorial Hospital ทั้งนี้ สนร.ไทเปจะได้นัดหมายโรงพยาบาลเพื่อขอเข้าเยี่ยมผู้บาดเจ็บ และจะติดตามสิทธิประโยชน์ให้แรงงานทั้ง 2 ราย ให้ได้รับสิทธิตามกฎหมายต่อไป
นายสุชาติ ยังกล่าวถึงการให้ความช่วยเหลือว่าตนได้สั่งการให้อัครราชทูตที่ปรึกษา ฝ่ายแรงงาน สนร.ไทเป เร่งดำเนินการให้ความช่วยเหลือเป็นการเร่งด่วน โดยเฉพาะการดูแลเรื่องสิทธิประโยชน์ และการประสานแจ้งญาติทราบเรื่อง ซึ่งขณะนี้ สนร.ไทเป ได้ประสานแจ้งญาติทราบเรื่องแล้ว ทั้งนี้ รมว.แรงงาน ยังได้กำชับให้ทูตแรงงาน สำนักงานแรงงาน (สนร.) ทุกแห่ง เพิ่มความเข้มงวดในการติดตามดูแลคนไทยที่ไปทำงานในต่างประเทศอย่างใกล้ชิดอีกด้วย ส่วนการจัดการศพนั้น ทูตแรงงานจะได้ประสานหน่วยงานที่เกี่ยวข้องเข้าดำเนินการตามความประสงค์ของญาติต่อไป
ด้าน นายบุญชอบ สุทธมนัสวงษ์ ปลัดกระทรวงแรงงาน ได้สั่งการให้หน่วยงานในสังกัดกระทรวงแรงงานจังหวัดศรีษะเกษและชัยภูมิลงพื้นที่เยี่ยมบ้านของนายจักรินทร์ พวงเกต แรงงานไทยที่เสียชีวิต และเยี่ยมบ้านของนายนพพร นาจอมเทียน แรงงานไทยที่ได้รับบาดเจ็บ เพื่อให้กำลังใจและแจ้งความช่วยเหลือด้านสิทธิประโยชน์ตามกฎหมายแก่ญาติพี่น้องและครอบครัวให้ได้รับทราบในทันที
วันพุธที่ 1 มิถุนายน 2565
ดีอีเอส จับมือ กรมขนส่งทางบก จัดระเบียบแอปพลิเคชันวิ่งรถรับจ้าง ผิดกฎหมาย
ดีอีเอส จับมือ กรมขนส่งทางบก จัดระเบียบแอปพลิเคชันวิ่งรถรับจ้าง ผิดกฎหมาย
ดีอีเอส หารือ กรมขนส่งทางบก จัดระเบียบแอปพลิเคชันวิ่งรถรับจ้าง ผิดกฎหมาย เร่งผู้ประกอบการ แพลตฟอร์มธุรกิจที่เกี่ยวข้อง ขึ้นทะเบียนให้ถูกต้องตามระเบียบของกรมขนส่งทางบก เพื่อประโยชน์ต่อประชาชนผู้ใช้บริการ
วันนี้ (1 มิ.ย. 2565) นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) เปิดเผยภายหลัง ให้การต้อนรับ นายจิรุตม์ วิศาลจิตร อธิบดีกรมการขนส่งทางบก พร้อมคณะฯ ขอเข้าพบหารือแก้ปัญหาแอปพลิเคชันเรียกรถผิดกฎหมาย ณ ห้องประชุม MDES 1 ชั้น 9 กระทรวงดิจิทัลเพื่อเศรษฐกิจและสังคม ว่า วันนี้ทางกระทรวงดิจิทัลฯ ได้มีโอกาสหารือ เรื่องเกี่ยวกับแอปพลิเคชันวิ่งรถรับจ้าง พบว่าในปัจจุบันยังมีแอปพลิเคชันหรือแพลตฟอร์มดิจิทัลเกี่ยวกับบริการวิ่งรถรับจ้างยังไม่ได้ไปขออนุญาตให้ถูกต้อง
“ขอฝากถึงคนที่ดูเรื่องนี้ก็จะขอให้ทางแอปพลิเคชันหรือแพลตฟอร์มดิจิทัลหรือคนที่ทำธุรกิจรถรับจ้างให้ไปขอใบอนุญาตขึ้นทะเบียน และมีมาตรการกำกับดูแลทั้งผู้ขับทั้งรถ เพื่อให้เกิดความปลอดภัยและก็คุ้มครองผู้บริโภค คุ้มครองประชาชน เรื่องราคา การเดินทางให้ถูกทาง ไม่ให้ถูกทำร้ายเสื้อก็เป็นสิ่งที่สำคัญที่รัฐบาลก็เป็นห่วงพี่น้องประชาชน” รัฐมนตรีดีอีเอส กล่าว
ปัจจุบัน มีกฎหมายรองรับเป็นที่เรียบร้อยแล้ว จึงอยากให้แอปพลิเคชันวิ่งรถรับจ้างที่เรารู้กันทั่วไป รวมถึงรายใหม่ที่ยังไม่ได้ขออนุญาต ทำให้ถูกต้องตามกฎหมาย เรื่องนี้เป็นสิ่งที่รัฐบาลส่งเสริมในการให้ใช้แอปพลิเคชัน เพื่ออำนวยความสะดวกของพ่อแม่พี่น้องประชาชนในการเรียกรถรับจ้าง หรือว่าบริการส่งสินค้าต่างๆ อย่างไรก็ตาม หากแอปพลิเคชันหรือแพลตฟอร์มหรือรถรับจ้างเรียกแพลตฟอร์มต่างๆ ถ้ายังไม่มาขออนุญาต และทำตามกฎเกณฑ์ของกฎหมายให้ถูกต้อง ทางกรมขนส่งขอประสานร่วมกับกระทรวงดิจิทัลเพื่อส่งไปขออำนาจศาลในการปิดกั้นต่อไป
ด้านนายจิรุตม์ วิศาลจิตร กล่าวว่า ถือเป็นการให้จัดระเบียบเรื่องของแอปพลิเคชันในการเรียกรถต่างๆเพื่อให้ทำให้ถูกต้อง ปลอดภัย และข้อสำคัญคือเป็นประโยชน์ต่อพี่น้องประชาชนในการคุ้มครองความปลอดภัยของประชาชน กรมการขนส่งทางบก กระทรวงคมนาคม ได้ออกกฎหมาย ออกกฎกระทรวงที่เกี่ยวข้องมาเป็นระยะเวลาหนึ่งแล้ว พร้อมเปิดให้ผู้ใช้แพลตฟอร์มมาลงเบียน และกฎกระทรวงดังกล่าว ก็มุ่งเน้นที่จะจัดระเบียบและให้แอปพลิเคชันที่ดำเนินการในเรื่องนี้มาขึ้นทะเบียนเพื่อที่จะจัดระเบียบคุ้มครองประชาชนให้เกิดความถูกต้อง ปลอดภัย และหลักฐานที่เป็นธรรม
“ปัจจุบันก็มีบางรายที่ไม่ยอมยื่นรับรอง และยังไม่ได้จดทะเบียนธุรกิจของคนไทยและยังให้บริการอยู่ ซึ่งถือว่า อันนี้ก็เป็นสิ่งที่ผิดกฎหมายด้วย วันนี้ก็เลยมานำเรียนท่านรัฐมนตรี ขอความอนุเคราะห์ให้รัฐมนตรีในการที่จะใช้กฎหมายของกระทรวงดิจิทัล ซึ่งเป็นพระราชบัญญัติว่าด้วยการทำความผิดเกี่ยวกับคอมพิวเตอร์ ดำเนินการบังคับใช้กฎหมายเกี่ยวกับเรื่องนี้ต่อไป ช่วยคุ้มครองประโยชน์สุขของพี่น้องประชาชนและสามารถแจ้งทะเบียนรถเหล่านี้ให้เป็นประโยชน์ต่อพี่น้องประชาชนได้” อธิบดีกรมขนส่งทางบก กล่าว
********************
วันจันทร์ที่ 26 กรกฎาคม 2564
สรรพากรยกเว้นภาษี "พักทรัพย์ - พักหนี้" ช่วยธุรกิจฝ่าโควิด
....
จากมาตรการรัฐในการช่วยเหลือภาคธุรกิจ “พักทรัพย์ พักหนี้” เพื่อลดภาระหนี้ชั่วคราวให้กับผู้ประกอบการที่ได้รับผลกระทบจากการระบาดของโรคโควิด-19 โดยการรับโอนทรัพย์สินหลักประกันเพื่อชำระหนี้ พร้อมให้สิทธิซื้อคืนในอนาคต
.
ล่าสุด เพื่อเป็นการช่วยเหลือผู้ประกอบการที่ร่วมโครงการฯ เพิ่มเติม กรมสรรพากรได้ประกาศยกเว้นภาษีให้กับทั้งลูกหนี้และสถาบันการเงินที่เข้าร่วมโครงการฯ ช่วยเสริมสภาพคล่องในการประกอบธุรกิจในระยะนี้ โดยจะได้รับการยกเว้น
- ภาษีเงินได้บุคคลธรรมดา
- ภาษีเงินได้นิติบุคคล
- ภาษีมูลค่าเพิ่ม
- ภาษีธุรกิจเฉพาะ
- อากรแสตมป์
.
ผู้ประกอบการที่สนใจสามารถดูรายละเอียด - สอบถามเพิ่มเติมได้ที่www.rd.go.thหรือ โทร. 1161
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 28 ธันวาคม 2564
ปลัดกระทรวงมหาดไทย วางพุ่มดอกไม้ถวายราชสักการะพระบรมรูปสมเด็จพระเจ้าตากสินมหาราช เนื่องในวันสมเด็จพระเจ้าตากสิน พร้อมเชิญชวนช่วยกันทำความดีเป็นปฏิบัติบูชา
ปลัดกระทรวงมหาดไทย วางพุ่มดอกไม้ถวายราชสักการะพระบรมรูปสมเด็จพระเจ้าตากสินมหาราช เนื่องในวันสมเด็จพระเจ้าตากสิน พร้อมเชิญชวนช่วยกันทำความดีเป็นปฏิบัติบูชา และเสริมสร้างคุณค่า มีน้ำใจ เสียสละเพื่อส่วนรวม
วันนี้ (28 ธ.ค. 64) เวลา 07.30 น. ณ พระบรมราชานุสาวรีย์สมเด็จพระเจ้าตากสินมหาราช วงเวียนใหญ่ เขตคลองสาน กรุงเทพฯ นายสุทธิพงษ์ จุลเจริญ ปลัดกระทรวงมหาดไทย ร่วมวางพุ่มดอกไม้ถวายราชสักการะสมเด็จพระเจ้าตากสินมหาราช เนื่องในวันสมเด็จพระเจ้าตากสิน โดยมี นายอรรษิษฐ์ สัมพันธรัตน์ รองปลัดกระทรวงมหาดไทย ด้านบริหาร พร้อมด้วยผู้บริหาร และข้าราชการ สำนักงานปลัดกระทรวงมหาดไทย ร่วมในพิธี ด้วยความสำนึกในพระมหากรุณาธิคุณ
นายสุทธิพงษ์ จุลเจริญ ปลัดกระทรวงมหาดไทย กล่าวว่า "สมเด็จพระเจ้าตากสินมหาราช ทรงเป็นพระมหากษัตริย์ผู้ทรงกอบกู้เอกราช โดยทรงรวบรวมกำลังพล และเสริมสร้างความสามัคคีของคนในชาติ กระทั่งทำให้ชาติของเรามีเอกราชและมีความเป็นปึกแผ่นตราบจนถึงปัจจุบัน นับเป็นคุณูปการอย่างใหญ่หลวงที่พระองค์ท่านผู้ทรงเป็นพระประมุขที่มีส่วนสำคัญอย่างยิ่งยวดในการสงครามต่อต้านอริราชศัตรู และทรงเป็นแบบอย่างให้กับพวกเราชาวไทยในทุกยุคทุกสมัย ในโอกาสนี้ จึงขอเชิญชวนพี่น้องประชาชนทุกท่าน ช่วยกันทำความดี เพื่อเป็นปฏิบัติบูชา และเป็นการเสริมสร้างคุณค่าที่สำคัญยิ่งสำหรับชาติไทย คือ การมีน้ำใจเสียสละเพื่อส่วนรวม ซึ่งจะก่อให้เกิดความรัก ความสามัคคีในหมู่คณะ ตามแนวพระราชดำริของพระบาทสมเด็จพระเจ้าอยู่หัว ที่พระราชทานโครงการจิตอาสา เพื่อให้ประชาชนมีความสมัครสมานสามัคคี มีความสุข และประเทศชาติมีความมั่นคงอย่างยั่งยืน"
ด้วยพระมหากรุณาธิคุณที่มีต่อแผ่นดินไทย รัฐบาลจึงได้ประกาศให้วันที่ 28 ธ.ค. ของทุกปี เป็น "วันสมเด็จพระเจ้าตากสิน" และถวายพระราชสมัญญานามว่า "สมเด็จพระเจ้าตากสินมหาราช" เพื่อยกย่องพระองค์เป็นวีรบุรุษผู้ยิ่งใหญ่ กอบกู้เอกราชของชาติไทย และสร้างพระบรมราชานุสาวรีย์ พระบรมรูปทรงเครื่องขัตติยาภรณ์ ประดับเหนืออัศวราชพาหนะ (ม้า) พระหัตถ์ขวาทรงพระแสงดาบ ประดิษฐานบนแท่งคอนกรีตเสริมเหล็ก ณ บริเวณวงเวียนใหญ่ ฝั่งธนบุรี ออกแบบปั้นโดยศาตราจารย์ศิลป์ พีระศรี
นอกจากนี้ ในวันนี้ ทุกจังหวัดทั่วประเทศ ผู้ว่าราชการจังหวัด พร้อมด้วยนายกเหล่ากาชาดจังหวัด นำหัวหน้าส่วนราชการ ทหาร ตำรวจ หน่วยงานรัฐวิสาหกิจ องค์กรปกครองส่วนท้องถิ่น องค์กรภาคเอกชน นักเรียน นักศึกษา และพ่อค้า ประชาชน ร่วมวางพานพุ่มดอกไม้สด ถวายราชสักการะต่อพระบรมราชานุสาวรีย์ หรือพระรูป สมเด็จพระเจ้าตากสินมหาราช เนื่องในวันคล้ายวันปราบดาภิเษกขึ้นครองราชย์ ณ สถานที่ที่จังหวัดกำหนด และร่วมกันทำกิจกรรมจิตอาสาพัฒนา เนื่องในวันสมเด็จพระเจ้าตากสินมหาราช เพื่อถวายเป็นพระราชกุศลแด่สมเด็จพระเจ้าตากสินมหาราช อันเป็นการแสดงออกซึ่งความจงรักภักดีต่อสถาบันพระมหากษัตริย์ และน้อมสำนึกในพระมหากรุณาธิคุณ พระมหากษัตริย์ผู้กอบกู้เอกราชของชาติไทย
วันอังคารที่ 13 กรกฎาคม 2564
“อนุทิน” รับมอบเครื่องช่วยหายใจ ชนิด High Flow ส่งมอบให้หน่วยบริการ สธ. 7 แห่ง
รองนายกรัฐมนตรีและรัฐมนตรีว่าการกระทรวงสาธารณสุข รับมอบเครื่องช่วยหายใจชนิด High Flow 20 เครื่อง มูลค่า 5 ล้านบาท จากบริษัทสยามแก๊ส แอนด์ ปิโตรเคมีคัลส์ จำกัด (มหาชน) ส่งมอบให้กับหน่วยบริการสาธารณสุข 7 แห่ง เพื่อสนับสนุนหน่วยบริการใช้ในการดูแลรักษา
รองนายกรัฐมนตรีและรัฐมนตรีว่าการกระทรวงสาธารณสุข รับมอบเครื่องช่วยหายใจชนิดHigh Flow 20 เครื่องมูลค่า 5 ล้านบาท จากบริษัทสยามแก๊ส แอนด์ ปิโตรเคมีคัลส์ จำกัด (มหาชน) ส่งมอบให้กับหน่วยบริการสาธารณสุข 7 แห่งเพื่อสนับสนุนหน่วยบริการใช้ในการดูแลรักษาผู้ป่วยโรคโควิด 19
วันนี้ (13 กรกฎาคม 2564) ที่กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยคณะผู้บริหารกระทรวงสาธารณสุข รับมอบเครื่องช่วยหายใจชนิดHigh Flowมูลค่า 5 ล้านบาท จากบริษัทสยามแก๊สแอนด์ ปิโตรเคมีคัลส์ จำกัด (มหาชน) ให้กับ 7 หน่วยบริการสาธารณสุขในสังกัดกระทรวงสาธารณสุข จำนวน 20 เครื่อง
นายอนุทินกล่าวว่า ในนามของรัฐบาลและกระทรวงสาธารณสุข ขอขอบคุณ คุณวรวิทย์ วีรบวรพงศ์ ประธานกรรมการบริหาร บริษัท สยามแก๊ส แอนด์ ปิโตรเคมีคัลส์ จำกัด (มหาชน) คุณพัชรา วีรบวรพงศ์ และคณะ ที่มีจิตกุศลนำเครื่องช่วยหายใจชนิดHigh Flow ให้สถานบริการของกระทรวงสาธารณสุขซึ่งเครื่องช่วยหายใจชนิดนี้มีความจำเป็นและมีประโยชน์อย่างมากในการดูแลรักษาผู้ป่วยโควิด 19เปรียบเสมือนต่อชีวิตให้ผู้ป่วย โดยเฉพาะผู้ป่วยกลุ่มสีเหลืองแก่ เมื่อได้รับการดูแลด้วยเครื่องอุปกรณ์การแพทย์นี้ พร้อมการให้ยา จะทำให้ผู้ป่วยส่วนใหญ่มีอาการดีขึ้น และสามารถกลับบ้านได้ กระทรวงสาธารณสุขจะเร่งดำเนินการจัดส่งเครื่องช่วยหายใจชนิดHigh Flowที่ได้รับบริจาคจำนวน 20 เครื่องให้กับหน่วยบริการสาธารณสุขทั้ง 7 แห่ง ตามเจตนารมณ์ของผู้บริจาคโดยเร็ว ขอให้มั่นใจว่าเครื่องมือแพทย์นี้จะช่วยต่อชีวิตผู้คนได้อีกจำนวนมาก
ทั้งนี้ หน่วยบริการ 7 แห่งที่ได้รับเครื่องช่วยหายใจชนิดHigh Flow ได้แก่ รพ.สมุทรปราการ 5 เครื่อง รพ.บางน้ำเปรี้ยว จ.ฉะเชิงเทรา 4 เครื่อง,สถาบันราชประชาสมาสัย พระประแดง จ.สมุทรปราการ และสำนักงานสาธารณสุขจังหวัดนครปฐม แห่งละ 3 เครื่อง, รพ.บางพลี จ.สมุทรปราการ และรพ.เกาะสีชัง จ.ชลบุรี แห่งละ 2 เครื่องและสำนักงานสาธารณสุขจังหวัดฉะเชิงเทรา 1 เครื่อง
******************************* 13 กรกฎาคม 2564
วันอังคารที่ 26 กรกฎาคม 2565
ครม.อนุมัติหลักการมาตรการภาษีเพื่อสนับสนุนการบริจาคด้านสาธารณสุขเพิ่มเติม สามารถหักเป็นรายจ่ายได้ 2 เท่าของเงินที่บริจาคเข้ามูลนิธิ 3 แห่ง
ครม.อนุมัติหลักการมาตรการภาษีเพื่อสนับสนุนการบริจาคด้านสาธารณสุขเพิ่มเติม สามารถหักเป็นรายจ่ายได้ 2 เท่าของเงินที่บริจาคเข้ามูลนิธิ 3 แห่ง
วันที่ 26 กรกฎาคม 2565 น.ส.ไตรศุลีไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) อนุมัติหลักการร่างพระราชกฤษฎีกาออกตามความในประมวลรัษฎากรว่าด้วยการยกเว้นรัษฎากร (ฉบับที่ ..) พ.ศ. .... ซึ่งเป็นมาตรการภาษีเพื่อสนับสนุนการบริจาคด้านสาธารณสุข (เพิ่มเติม) มีสาระสำคัญเป็นการยกเว้นภาษีเงินได้ให้แก่บุคคลธรรมดาและบริษัทหรือห้างหุ้นส่วนนิติบุคคล โดยให้หักลดหย่อนหรือหักเป็นรายจ่ายได้ 2 เท่าของจำนวนเงินหรือทรัพย์สินที่บริจาค สำหรับการบริจาคผ่านระบบบริจาคอิเล็กทรอนิกส์ (e-Donation) ของกรมสรรพากร ให้แก่มูลนิธิต่างๆรวม 3 แห่ง ได้แก่ มูลนิธิชัยพัฒนา, มูลนิธิเทคโนโลยีสารสนเทศตามพระราชดำริสมเด็จพระเทพรัตนราชสุดาฯ สยามบรมราชกุมารี และ มูลนิธิรามาธิบดี ในพระราชูปถัมภ์สมเด็จพระเทพรัตนราชสุดาฯ สยามบรมราชกุมารี และยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะ และอากรแสตมป์ สำหรับเงินได้ที่ได้รับจากการโอนทรัพย์สินหรือการขายสินค้า หรือสำหรับการกระทำตราสารอันเนื่องมาจากการบริจาคให้แก่มูลนิธิดังกล่าว ที่ได้ดำเนินการตั้งแต่วันที่ครม.มีมติเห็นชอบถึงวันที่ 31 ธันวาคม 2567
ทั้งนี้เพื่อเป็นการส่งเสริมให้ภาคประชาชนและภาคเอกชนได้มีส่วนร่วมสนับสนุนการบริจาค ซึ่งจะส่งผลให้ประชาชนทั่วไปได้รับการรักษาพยาบาลอย่างมีประสิทธิภาพมากขึ้น รวมทั้งมีส่วนช่วยลดงบประมาณของภาครัฐด้านสาธารณสุขได้อีกทางหนึ่ง โดยกระทรวงการคลังได้ประมาณการการสูญเสียรายได้ คาดว่ามาตรการทางภาษีดังกล่าวจะทำให้ภาครัฐจัดเก็บภาษีลดลงประมาณปีละ 290 ล้านบาท แต่จะเป็นการช่วยลดภาระการจัดสรรงบประมาณรายจ่ายของรัฐบาลในด้านสาธารณสุขเพื่อการแก้ไขปัญหาโรคติดเชื้อไวรัสโคโรนา 2019 อีกทางหนึ่ง
วันเสาร์ที่ 18 กันยายน 2564
รมช.มนัญญา ลุยขอนแก่นส่งเสริมปลูกฟ้าทลายโจรสู้ภัยโควิด-19
รมช.มนัญญา ลุยขอนแก่นส่งเสริมปลูกฟ้าทลายโจรสู้ภัยโควิด-19 นำร่องสหกรณ์การเกษตรพระยืน
พร้อมเร่งขยายผลให้ครอบคลุมทั่วประเทศ
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรละสหกรณ์ กล่าวภายหลังเป็นประธานพิธีเปิดโครงการส่งเสริมการผลิตฟ้าทะลายโจรในสถาบันเกษตรกร จ.ขอนแก่น ณ บ้านดงกลาง ตำบลบ้านโต้น อำเภอพระยืน จังหวัดขอนแก่น โดยมี นายสมศักดิ์ จังตระกุล ผู้ว่าราชการจังหวัดขอนแก่น นายวิศิษฐ์ ศรีสุวรรณ อธิบดีกรมส่งเสริมสหกรณ์ นายสมบัติ ตงเต๊า รองอธิบดีกรมวิชาการเกษตร หัวหน้าส่วนราชการที่เกี่ยวข้อง และเกษตรกร เข้าร่วม ว่า กระทรวงเกษตรและสหกรณ์ ได้มีนโยบายขับเคลื่อนการปลูกพืชสมุนไพรฟ้าทะลายโจร เพื่อป้อนเป็นวัตถุดิบให้กับผู้ผลิตยาฟ้าทะลายโจรเป็นยาต้านไวรัสโควิด-19 และได้มอบให้กรมส่งเสริมสหกรณ์ ดำเนินโครงการส่งเสริมการปลูกฟ้าทะลายโจรในสถาบันเกษตรกร ซึ่งกรมวิชาการเกษตร จะสนับสนุนกล้าพันธุ์ที่มีสารแอนโดรกราโฟไลค์สูง ให้กับสหกรณ์ที่เข้าร่วมโครงการ ซึ่งผลที่ได้รับจะทำให้เกษตรกรมีรายได้เพิ่มขึ้น และอนาคตอาจจะกลายเป็นพืชเศรษฐกิจตัวใหม่ ต่อไป
สำหรับการจัดทำโครงการฯ ในครั้งนี้ มีเป้าหมายคัดเลือกพื้นที่ที่เหมาะสมจำนวน 498 ไร่ เป้าหมายในปี 2564 จำนวน 98 ไร่ และปี 2565 จำนวน 400 ไร่ ในพื้นที่ครอบคลุมทุกภูมิภาคของประเทศ โดยจะมีการบูรณาการทำงานร่วมกันระหว่างกระทรวงเกษตรและสหกรณ์ และสถาบันเกษตรกร เพื่อส่งเสริมให้สมาชิกสหกรณ์ปลูกฟ้าทะลายโจรเพื่อแปรรูปป้อนเข้าสู่ตลาด โดยได้กำหนดวิธีการดำเนินงานตั้งแต่ต้นน้ำ กลางน้ำ และปลายน้ำ
ทั้งนี้ กระทรวงเกษตรและสหกรณ์ ได้ส่งเสริมสนับสนุนการปลูกพืชสมุนไพรฟ้าทะลายโจร เพื่อเป็นวัตถุดิบในการพัฒนายาต้านไวรัสโควิด–19 โดยมีแปลงปลูกฟ้าทะลายโจรของกลุ่มแม่บ้านเกษตรกรบ้านดงกลาง สังกัดสหกรณ์การเกษตรพระยืน จำกัด ซึ่งเป็นพื้นที่นำร่องปลูกพืชสมุนไพรฟ้าทะลายโจร จำนวน 3 สายพันธุ์ แบ่งเป็น พันธุ์พื้นเมือง จำนวน 20,000 ต้น / พันธุ์พิจิตร 4-4 จำนวน 10,000 ต้น / พันธุ์พิษณุโลก 5-4 จำนวน 10,000 ต้น รวมทั้งสิ้น 40,000 ต้น และจะขยายผลให้ครอบคลุมพื้นที่ของจังหวัดขอนแก่นต่อไป นอกจากนี้การดำเนินโครงการดังกล่าวคาดหวังว่า จะเป็นการสร้างอาชีพใหม่หรือเป็นอาชีพเสริม เพื่อสร้างรายได้เพิ่มให้กับสมาชิกและเกษตรกร รวมทั้งสนับสนุนผลผลิตฟ้าทะลายโจรให้เข้าสู่ตลาดสำหรับเป็นยาต้านไวรัสโควิด-19 เพิ่มมากขึ้น
โอกาสนี้ รมช.มนัญญา ได้มอบกล้าพันธุ์ฟ้าทะลายโจรและมอบถุงยังชีพให้กับผู้แทนสมาชิกสหกรณ์การเกษตรพระยืน จากนั้น เยี่ยมชมนิทรรศการภายในงาน อาทิ เทคโนโลยีการผลิตเมล็ดพันธุ์และสมุนไพรฟ้าทะลายโจร การแปรรูปผลิตภัณฑ์ฟ้าทะลายโจร ผลิตภัณฑ์กลุ่มอาชีพในสังกัดสหกรณ์การเกษตรพระยืน จำกัด การส่งเสริมอาชีพสมาชิกสหกรณ์เครดิตยูเนี่ยนอำเภอพระยืน จำกัด ตลอดจนเยี่ยมชมโรงงานผลิตและแปรรูปสมุนไพรของกลุ่มแม่บ้านเกษตรกรบ้านดงกลาง ก่อนเดินทางไปปลูกฟ้าทะลายโจร ณ ศูนย์เรียนรู้แปลงสาธิตการปลูกฟ้าทะลายโจรบ้านดงกลาง
วันพฤหัสบดีที่ 24 กุมภาพันธ์ 2565
นายกฯ ห่วงใยคนไทยในยูเครน รัฐบาลเตรียมพร้อมจัดเครื่องบินเช่าเหมาลำหากจำเป็นต้องอพยพ
นายกฯ ห่วงใยคนไทยในยูเครน รัฐบาลเตรียมพร้อมจัดเครื่องบินเช่าเหมาลำหากจำเป็นต้องอพยพ
วันที่ 24 กุมภาพันธ์ 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความห่วงใยคนไทยที่อยู่ในยูเครน โดยกระทรวงการต่างประเทศรายงานว่า ได้กำหนดแผนอพยพคนไทยไว้พร้อมแล้ว หากเกิดสถานการณ์ฉุกเฉินจะใช้เครื่องบินเช่าเหมาลำ แต่หากมีการปิดน่านฟ้าจะจัดรถรับคนไทยข้ามแดนไปยังประเทศโปแลนด์
กระทรวงการต่างประเทศได้รายงานถึงสถานการณ์ในยูเครนเป็นระยะๆ เพื่อให้นายกรัฐมนตรีได้รับทราบสถานการณ์อย่างใกล้ชิด ด้วยความห่วงใยคนไทยที่อยู่ในยูเครนซึ่งทางสถานเอกอัครราชทูต ณ กรุงวอร์ซอ ประเทศโปแลนด์ ได้ติดต่อสื่อสารกับกลุ่มคนไทยอย่างต่อเนื่อง เพื่อเตรียมความพร้อมในการแก้ไขสถานการณ์อย่างทันท่วงทีหากมีเหตุจำเป็น รวมทั้ง ได้สอบถามความเป็นอยู่ของชาวไทยและให้เตรียมพร้อมในการให้ความช่วยเหลือ ขณะนี้ได้กำหนดแผนการว่าจะใช้เครื่องบินเช่าเหมาลำอพยพคนไทยจากยูเครนโดยตรง ส่วนกรณีน่านฟ้าปิด จะอพยพคนไทยมารวมกัน เพื่อเดินทางข้ามแดนโดยรถต่อไปยังกรุงวอร์ซอ ประเทศโปแลนด์ เพื่อขึ้นเครื่องบินเช่าเหมาลำกลับไทย และกรณีสุดท้ายคือ ทางการไทยจะจัดเครื่องบินเช่าเหมาลำไปรับคนไทยที่ยูเครน หรือ กรุงวอซอร์ ซึ่งการบินไทย และกองทัพอากาศ ได้ร่วมเตรียมการไว้พร้อมแล้ว
ทั้งนี้ คนไทยสามารถติดต่อขอความช่วยเหลือได้ที่ สถานเอกอัครราชทูต ณ กรุงวอร์ซอ ประเทศโปแลนด์ หมายเลข +48-696-642-348 (24 ชม.) หรือ E-mail : thaiconsularwarsaw@thaiemb.pl
วันพุธที่ 26 มกราคม 2565
นายกฯ สั่ง ระดมกำลัง รับมือผลกระทบน้ำมันดิบรั่ว มาบตาพุด ลดผลกระทบต่อประชาชน-สิ่งแวดล้อม
นายกฯ สั่ง ระดมกำลัง รับมือผลกระทบน้ำมันดิบรั่ว มาบตาพุด ลดผลกระทบต่อประชาชน-สิ่งแวดล้อม
วันที่ 26 ม.ค.65 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและ รมว.กลาโหม รับทราบเหตุน้ำมันดิบรั่วไหล บริเวณทุ่นผูกเรือน้ำลึกเดี่ยวกลางทะเล ท่าเรือมาบตาพุด จ.ระยอง แม้จะสามารถควบคุมการรั่วไหลได้แล้ว แต่นายกรัฐมนตรีมีความห่วงใย จึงสั่งการให้หน่วยงานที่เกี่ยวข้อง ไม่ว่าจะเป็น กรมควบคุมมลพิษ กรมทรัพยากรทางทะเลและชายฝั่ง กระทรวงทรัพยากรธรรมชาติและสิ่งแวดล้อม กรมเจ้าท่า กระทรวงคมนาคม ฯลฯ บูรณาการร่วมกับจังหวัด และบริษัท สตาร์ ปิโตรเลียม รีไฟน์นิ่ง จำกัด (มหาชน) รับมือผลกระทบที่จะเกิดขึ้นจากเหตุดังกล่าว
น.ส.ไตรศุลี กล่าวว่า นายกรัฐมนตรี ขอให้เร่งขจัดคราบน้ำมันโดยเร็ว เพื่อลดผลกระทบที่จะเกิดขึ้นต่อสิ่งแวดล้อมให้ได้มากที่สุด และป้องกันคราบน้ำมันไหลสู่ชายหาด โดยยังได้กำชับให้กระทรวงกลาโหม สนับสนุนกำลังพลและเรือในการแก้ไขปัญหานี้อย่างเต็มกำลัง พร้อมกันนี้ ยังให้ประเมินผลกระทบทางทะเล และให้หน่วยงานที่เกี่ยวข้อง แจ้งเตือนประชาชนในการประกอบอาชีพ เพื่อที่ประชาชนจะได้ทราบถึงแนวทางการปฏิบัติ ไม่เกิดความตื่นตระหนกจากสถานการณ์
“สำหรับประชาชนในพื้นที่ใกล้เคียงขอให้รับฟังการแจ้งเตือนจากหน่วยราชการอย่างใกล้ชิด โดยขณะนี้สามารถควบคุมการรั่วไหลของน้ำมันได้แล้ว และกำลังเร่งขจัดคราบน้ำมันในทะเล ซึ่งหน่วยงานที่เกี่ยวข้องกำลังเร่งมือทุกด้านเพื่อแก้ไขปัญหาให้ได้โดยเร็ว” น.ส.ไตรศุลี กล่าว
วันจันทร์ที่ 6 ธันวาคม 2564
“ศาลาไทย” ในเวิลด์เอ็กซ์โป ดูไบ ได้รับความสนใจผู้เข้าชมล้นหลาม นายกรัฐมนตรีมอบหน่วยงานเกี่ยวข้องเตรียมการเข้าร่วมงานครั้งถัดไปปี 2025 ที่ ณ นครโอซาก้า ประเทศญี่ปุ่น
“ศาลาไทย” ในเวิลด์เอ็กซ์โป ดูไบ ได้รับความสนใจผู้เข้าชมล้นหลาม นายกรัฐมนตรีมอบหน่วยงานเกี่ยวข้องเตรียมการเข้าร่วมงานครั้งถัดไปปี 2025 ที่ ณ นครโอซาก้า ประเทศญี่ปุ่น เพิ่มโอกาสดึงดูดอุตสาหกรรม Medical ลงทุนประเทศไทย
วันที่ 6 ธ.ค. 64 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและ รมว.กลาโหม ได้รับรายงานจากคณะผู้แทนประเทศไทยนำโดย นายชัยวุฒิ ธนาคมานุสรณ์ รมว.ดิจิทัลเพื่อเศรษฐกิจและสังคม (ดีอีเอส) ซึ่งไปร่วมงานวันชาติไทยซึ่งจัดขึ้นในงานเวิลด์เอ็กซ์โป 2020 ดูไบ (World Expo Dubai 2020) ณ เมืองดูไบ สหรัฐอาหรับเอมิเรตส์ (UAE) ว่าอาคารศาลาไทย หรือ Thailand Pavilion ที่จัดแสดงภายในงานได้รับความสนใจจากนักลงทุนและนักท่องเที่ยวเป็นอันดับต้น ๆ จากการจัดแสดงกว่า 190 ประเทศ โดยตลอด 2 เดือนที่ผ่านมามีผู้เข้าชมแล้วกว่า 5 แสนคน
ทั้งนี้ การจัดแสดงอาคารศาลาไทยในงาน World Expo หลายครั้งที่ผ่านมามีส่วนสำคัญอย่างยิ่งที่สนับสนุนภาคการท่องเที่ยว เศรษฐกิจการลงทุนของไทยให้เป็นที่รู้จักของทั่วโลก ซึ่งการยังได้รับความสนใจอย่างล้นหลามใน World Expo Dubai 2020 ครั้งนี้ นายกรัฐมนตรีได้มอบหมายให้หน่วยงานที่รับผิดชอบเตรียมการสำหรับการร่วมงานในครั้งถัดไปที่จัดขึ้นที่นครโอซาก้า ประเทศญี่ปุ่นในปี 2025 หรือ พ.ศ. 2568 ซึ่งจัดขึ้นในธีม Medical ซึ่งประเทศไทยจะมีกระทรวงสาธารณสุข โดยกรมสนับสนุนบริการสุขภาพ เป็นหน่วยงานหลักในการเตรียมการเพื่อเข้าร่วม
“ธีมของ World Expo 2025 ที่นครโอซาก้า ประเทศญี่ปุ่น จะเป็นเรื่องของการแพทย์และสาธารณสุข หรือ Medical สอดคล้องกับกระแสที่ทั่วโลกต้องร่วมกันหาทางออกสำหรับโรคอุบัติใหม่ ซึ่ง Medical เป็นอุตสาหกรรมที่ไทยมีความเชี่ยวชาญ World Expo ครั้งถัดไปจะเป็นโอกาสสำคัญที่ไทยจะได้แสดงศักยภาพเพื่อดึงดูดการลงทุนกลุ่มทางการแพทย์เข้ามาในประเทศ นายกรัฐมนตรีจึงมอบหมายหน่วยงานเกี่ยวข้องให้เริ่มเตรียมความพร้อมตั้งแต่ตอนนี้” น.ส.ไตรศุลี กล่าว
รองโฆษกประจำสำนักนายกรัฐมนตรี กล่าวว่า ระหว่างนำคณะผู้แทนจากประเทศไทยร่วมงานวันชาติไทยที่จัดขึ้นเมื่อวันที่ 5 ธ.ค. 64 นายชัยวุฒิ ธนาคมานุสรณ์ รมว. ดีอีเอส ได้หารือกับนาย Thani Bin Ahmed Al Zeyoudi รมว.การค้าต่างประเทศ ถึงการส่งเสริมการลงทุนระหว่าง 2 ประเทศ ที่ขณะนี้นักลงทุนจาก UAE ให้ความสนใจลงทุนในธุรกิจอาหาร และดิจิทัลในประเทศไทยเป็นอย่างมาก ซึ่ง รมว.ดีอีเอสของไทยได้เชิญชวนให้รัฐบาล UAE นำคณะนักลงทุนมาศึกษาช่องทางและโอกาสการลงทุนในประเทศไทย ที่ขณะนี้รัฐบาลได้จัดเตรียมมาตรการส่งเสริมการลงทุนและอำนวยความสะดวกสำหรับอุตสาหกรรมเป้าหมายอย่างเต็มที่ นอกจากนี้ สำนักงานส่งเสริมการจัดประชุมและนิทรรศการ (TCEB) ยังจัดงาน Welcome Reception ซึ่งเป็นกิจกรรมส่งเสริมอุตสาหกรรมไมซ์ เพื่อประกาศความพร้อมของไทยในการเปิดโอกาสทางธุรกิจ และเป็นเจ้าภาพการจัดงานระดับโลก โดยมีผู้บริหารระดับสูง ทั้งหน่วยงานภาครัฐและภาคเอกชนจากประเทศต่าง ๆ ตลอดจนผู้ประกอบการอุตสาหกรรมไมซ์เข้าร่วมภายในงาน
วันอังคารที่ 16 สิงหาคม 2565
กรมทางหลวง ชี้แจงกรณีชิ้นส่วนเหล็กแบบหล่อสะพานไหลลอดช่องว่างของแผงกั้นเขตก่อสร้าง โดนรถยนต์ได้รับความเสียหาย
.....
นายอิทธิวัตร์ กฤษณะวณิช ผู้อำนวยการสำนักก่อสร้างสะพาน กรมทางหลวง (ทล.) กระทรวงคมนาคมเปิดเผยว่า สำนักก่อสร้างสะพานได้ลงพื้นที่ตรวจสอบกรณีชิ้นส่วนเหล็กแบบหล่อสะพานไหลลอดช่องว่างของแผงกั้นเขตก่อสร้าง โดนรถยนต์ได้รับความเสียหาย พบว่า เหตุการณ์ดังกล่าว เกิดขึ้นเมื่อวันที่ 16 สิงหาคม 2565 เวลาประมาณ 15:30 น. บริเวณพื้นที่โครงการก่อสร้างทางยกระดับบนทางหลวงหมายเลข 35 สายธนบุรี - ปากท่อ (ถนนพระราม 2) ตอน ทางแยกต่างระดับบางขุนเทียน - เอกชัย ตอน 1 ที่ กม. 13+263 ทิศทางขาออก มุ่งหน้าจังหวัดสมุทรสาคร โดยเกิดขึ้นในช่วงที่ผู้รับจ้างกำลังจัดเรียงชิ้นส่วนแบบหล่อราวสะพาน เพื่อเตรียมขนย้าย ซึ่งขณะนั้นชิ้นส่วนเหล็กซึ่งเป็นส่วนประกอบย่อยได้ไหลลอดผ่านช่องว่างของแผงกั้นเขตก่อสร้างเข้ามาในช่องจราจร และโดนด้านข้างบริเวณซุ้มล้อหน้าของรถยนต์ Honda Civic หมายเลขทะเบียน 7กศ 519 กรุงเทพฯ ขณะสัญจรอยู่บนช่องจราจรขวาสุด ส่งผลให้รถคันดังกล่าวได้รับความเสียหาย แต่ไม่มีผู้ได้รับบาดเจ็บหลังจากเกิดเหตุ เจ้าหน้าที่ได้เร่งเคลื่อนย้ายรถออกจากพื้นที่ เพื่อให้การจราจรเป็นปกติ โดยผู้รับจ้างได้ให้ความช่วยเหลือและอยู่ระหว่างการเจรจาตกลงชดใช้ค่าเสียหาย ซึ่งผู้รับจ้างยินดีรับผิดชอบความเสียหายทั้งหมด รวมถึงค่าเสียประโยชน์จากการใช้รถระหว่างการซ่อมแซมด้วย
ทั้งนี้นายสราวุธ ทรงศิวิไล อธิบดีกรมทางหลวงได้สั่งการให้ตั้งคณะกรรมการสอบข้อเท็จจริงเหตุการณ์ที่เกิดขึ้นแล้ว ซึ่งที่ผ่านมา ทล. ได้เน้นย้ำหลายครั้งในเรื่องของความปลอดภัย โดย ทล. จะใช้มาตรการเด็ดขาดลงโทษผู้รับจ้างและเจ้าหน้าที่ผู้ควบคุมงานก่อสร้าง
กรมทางหลวงขออภัยต่อเหตุการณ์ที่เกิดขึ้น อนึ่งในช่วงเวลาที่เกิดเหตุเป็นการเตรียมความพร้อม เพื่อจัดระเบียบด้านความปลอดภัยในพื้นที่ทำงานก่อสร้างของผู้รับจ้าง ตามมาตรการความปลอดภัยของ ทล. อย่างเคร่งครัด หลังจากนี้ ทล. จะส่งเจ้าหน้าที่ควบคุม ตรวจสอบ และกวดขันให้มากยิ่งขึ้น หากพบว่ามีข้อบกพร่องจะขยายระยะเวลาหยุดงานก่อสร้างต่อไป
วันพฤหัสบดีที่ 22 กรกฎาคม 2564
PM sends moral support to Thai athletes competing in “Tokyo 2020 Olympics”
PM sends moral support to Thai athletes competing in “Tokyo 2020 Olympics”
July 22, 2021, Government Spokesperson Anucha Burapachaisri disclosed that Prime Minister and Defense Minister Gen. Prayut Chan-o-cha has conveyed his moral support to the Thai athletes who will be attending the 32nd Olympic Games and the 16th Summer Paralympic Games, hosted by Japan during July 23- August 8, 2021, and August 24- September 5, 2021 respectively. Over 11,000 athletes from 206 countries will participate in 33 sports at the “Tokyo 2020 Olympics”. There are 41 Thai athletes who qualified to join the 32nd olympic games.
The Prime Minister sent his moral support to the athletes and staffs of all sports teams, and thanked them for their commitment, perseverance, and discipline in practicing their respective sports under the challenging situation. He wishes everyone success. However, with or without the medals, they will surely become role models for the nation's youths and new generation of athletes. He also emphasized the importance for the Thai athletes to strictly comply with public health measures of the host country for their safety, which will also be a good model to athletes of other countries.
Six sports will be either debuted or reintroduced at the Tokyo 2020 Olympics, namely, baseball (men)/ softball (women), karate, skateboarding, sport climbing and surfing, while 2 additional sports will make their Olympic debuts at the 16th Summer Paralympic Games: badminton and taekwondo. For the first time in history, spectators will not be allowed to attend the Tokyo 2020 Olympics, but to watch all the events via live broadcast due to the COVID-19 situation.
วันอังคารที่ 14 ธันวาคม 2564
กระทรวงยุติธรรม ให้การต้อนรับคณะกรรมาธิการวิสามัญพิจารณาศึกษาปัญหายาเสพติด แนวทางการจัดตั้งศูนย์บำบัดยาเสพติด
กระทรวงยุติธรรม ให้การต้อนรับคณะกรรมาธิการวิสามัญพิจารณาศึกษาปัญหายาเสพติด แนวทางการจัดตั้งศูนย์บำบัดยาเสพติด
ในวันจันทร์ที่ ๑๓ ธันวาคม ๒๕๖๔ เวลา ๑๐.๐๐ น. ณ ห้องประชุม ๑๐ - ๐๑ ชั้น ๑๐ อาคารกระทรวงยุติธรรม นายสมศักดิ์ เทพสุทิน รัฐมนตรีว่าการกระทรวงยุติธรรม ให้การต้อนรับ พลตำรวจเอก ยงยุทธ เทพจำนงค์ ประธานคณะกรรมาธิการวิสามัญพิจารณาศึกษาปัญหายาเสพติด แนวทางการจัดตั้งศูนย์บำบัดยาเสพติด การป้องกันและแก้ไขปัญหายาเสพติดอย่างเป็นระบบ สภาผู้แทนราษฎร พร้อมคณะกรรมาธิการวิสามัญพิจารณาศึกษาปัญหายาเสพติดฯ ในโอกาสเดินทางศึกษาดูงาน เรื่อง “การสร้างภูมิคุ้มกันยาเสพติดด้วยกระบวนการพัฒนาทักษะสมอง (EF)” โดยมี ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม นางสาวณัฐธ์ภัสส์ ยงใจยุทธ ผู้ช่วยรัฐมนตรีประจำกระทรวงยุติธรรม พร้อมทั้งผู้บริหาร และเจ้าหน้าที่ที่เกี่ยวข้องในสังกัดกระทรวงยุติธรรม เข้าร่วม เพื่อปรึกษาหารือเกี่ยวกับการขับเคลื่อนและสร้างภูมิคุ้มกันยาเสพติดด้วยกระบวนการพัฒนาสมอง (EF) ให้แก่เด็กตั้งแต่ปฐมวัย
การศึกษาดูงานในครั้งนี้ รมว.ยุติธรรม ได้ร่วมประชุมกับคณะกรรมาธิการฯ และหน่วยงานที่เกี่ยวข้อง ในการนำเสนอ "ข้อสังเกตของคณะกรรมาธิการเกี่ยวกับการขับเคลื่อนและสร้างภูมิคุ้มกันยาเสพติดด้วยกระบวนการพัฒนาทักษะสมอง (EF) ให้แก่เด็กตั้งแต่ปฐมวัย รวมทั้งหารือ และแลกเปลี่ยนความคิดเห็นเกี่ยวกับการป้องกันและแก้ไขปัญหายาเสพติด ตลอดจนปัญหาและอุปสรรคในการดำเนินงานด้านการบำบัด ป้องกันและแก้ไขปัญหายาเสพติด
วันอาทิตย์ที่ 2 มกราคม 2565
รัฐมนตรีว่าการกระทรวงยุติธรรม ส่งศูนย์ JSOC มอบความสุขพร้อมเป็นของขวัญปีใหม่ 2565 ให้ ประชาชน
รัฐมนตรีว่าการกระทรวงยุติธรรม ส่งศูนย์ JSOC มอบความสุขพร้อมเป็นของขวัญปีใหม่ 2565 ให้ ประชาชน ยันการเข้าถึงความช่วยเหลือจะช่วยคนผิดคดีร้ายแรงไม่หวนกลับไปทำผิดซ้ำ พร้อมเปลี่ยนสังคมจากรู้สึกหวั่นใจเป็นอุ่นใจได้แน่นอน
นายวิตถวัลย์ สุนทรขจิต อธิบดีกรมคุมประพฤติ เปิดเผยว่า นายสมศักดิ์ เทพสุทิน รัฐมนตรีว่าการกระทรวงยุติธรรม ขอส่งความสุขและมอบของขวัญปีใหม่ 2565 ให้พี่น้องประชาชนสำหรับหลักประกันความปลอดภัยในชีวิตและทรัพย์สินจากผู้พ้นโทษในคดีอุกฉกรรจ์ โดยการจัดตั้ง ศูนย์เฉพาะกิจเฝ้าระวังความปลอดภัยของประชาชน (Justice Safety Observation Ad hoc Center: JSOC) หรือ ศูนย์ JSOC ขึ้นเพื่อเฝ้าระวังผู้พ้นโทษด้วยกัน 8 กลุ่ม คือ ฆ่าหรือข่มขืนเด็ก , ฆ่าข่มขืน , ฆาตกรต่อเนื่อง , ฆาตกรโรคจิต , สังหารหมู่ , ชิงทรัพย์หรือปล้นทรัพย์โดยการฆ่า , เรียกค่าไถ่ และนักค้ายาเสพติดรายสำคัญ โดยศูนย์ JSOC จะทำงานครอบคลุมทั้ง 3 มิติ ได้แก่ มิติการเฝ้าระวังเพื่อไม่ให้กลับไปกระทำผิดซ้ำซึ่งเราจะช่วยเหลือดูแลอย่างเหมาะสมเพื่อให้พวกเขาสามารถใช้ชีวิตอยู่ร่วมกับสังคมได้ตามปกติ , มิติด้านข้อมูล คือ การเป็นศูนย์สำหรับการบริหารจัดการข้อมูลของผู้กระทำผิดอุกฉกรรจ์สำหรับการติดตามเฝ้าระวัง เพื่อใช้ในการวางแผนแก้ไขปัญหา และมิติการในการบูรณาการการทำงานร่วมกับหน่วยงานในกระทรวงยุติธรรมและหน่วยงานที่เกี่ยวข้อง
นายวิตถวัลย์ เผยอีกว่า รัฐมนตรีว่าการกระทรวงยุติธรรม ต้องการสร้างหลักประกันความปลอดภัยให้กับสังคมในระยะยาวจึงเร่งผลักดันร่างพระราชบัญญัติมาตรการป้องกันการกระทำความผิดซ้ำของผู้กระทำความผิดเกี่ยวกับเพศหรือที่ใช้ความรุนแรง พ.ศ. …. ซึ่งคณะรัฐมนตรีเห็นชอบในหลักการและอยู่ในขั้นตอนของคณะกรรมการกฤษฎีกาตรวจพิจารณา ซึ่งคาดว่าจะสามารถบังคับใช้ได้ในปีใหม่ พ.ศ. 2565 นี้ ส่วนผลการดำเนินงานที่ผ่านมาของผู้กระทำผิดที่พ้นโทษคดีสะเทือนขวัญที่ศูนย์ JSOC ได้ติดตามเฝ้าระวังพบว่าไม่หวนกลับไปทำผิดซ้ำอีก และที่สำคัญยังมีอาชีพเลี้ยงดูตนเองและครอบครัวได้แล้ว
“ยืนยันว่า ศูนย์ JSOC ไม่ได้ทำหน้าที่แค่เฝ้าระวัง แต่ยังเข้าไปช่วยเหลือและปรับเปลี่ยนพฤติกรรมให้ผู้พ้นโทษสามารถยืนหยัดอยู่ในสังคมได้อย่างยั่งยืนแม้จะเป็นความผิดในคดีร้ายแรง ส่วนประชาชนนั้นก็อยากให้มั่นใจได้ว่าการทำงานของศูนย์ JSOC จะช่วยสร้างการเปลี่ยนแปลงและมุมมองอย่างเป็นรูปธรรมต่อผู้กระทำผิด คือ เปลี่ยนจากความรู้สึกหวั่นใจให้เป็นความอุ่นใจ ตามที่ศูนย์ JSOC มอบเป็นของขวัญปีใหม่ 2565” อธิบดีกรมคุมประพฤติ ระบุ
วันอังคารที่ 24 พฤษภาคม 2565
โฆษกรัฐบาลเผย "นายกฯ" ห่วงสุขภาพประชาชน เข้าสู่ช่วงหน้าฝน เสี่ยงโรคที่มาจากการเปลี่ยนแปลงสภาพอากาศและโควิด-19 แนะประชาชนดูแลสุขภาพอย่างใกล้ชิด
โฆษกรัฐบาลเผย "นายกฯ" ห่วงสุขภาพประชาชน เข้าสู่ช่วงหน้าฝน เสี่ยงโรคที่มาจากการเปลี่ยนแปลงสภาพอากาศและโควิด-19 แนะประชาชนดูแลสุขภาพอย่างใกล้ชิด ขณะที่ สธ. จัดตั้งศูนย์ปฏิบัติการภาวะฉุกเฉินทางสาธารณสุข กรณีโรคฝีดาษลิงตามนโยบายนายกรัฐมนตรี
วันนี้ (24 พฤษภาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงใยสุขภาพประชาชน ขอให้ประชาชน โดยเฉพาะเด็ก ผู้สูงอายุดูแลสุขภาพ เนื่องจากประเทศไทยเริ่มเข้าสู่ช่วงฤดูฝน ซึ่งมักจะมีการแพร่ระบาดของโรคที่มีปัจจัยเสี่ยงจากการเปลี่ยนแปลงของสภาพอากาศ เช่น ไข้หวัดใหญ่ ไข้เลือดออก ประกอบกับเป็นช่วงเปิดภาคเรียนของสถานศึกษาต่าง ๆ ทำให้มีการรวมตัวของเด็กนักเรียนเป็นจำนวนมาก ซึ่งเป็นกลุ่มที่มีความเสี่ยงสูง อาจเป็นปัจจัยสนับสนุนให้เกิดการระบาดของโรคได้ รวมทั้งประเทศไทยยังอยู่ในช่วงของการแพร่ระบาดไวรัสโควิด-19 จึงขอฝากไปยังประชาชน ผู้ปกครอง สถานศึกษา รักษาความสะอาดอย่างต่อเนื่อง หมั่นสังเกตอาการบุตรหลานอย่างใกล้ชิด หากพบความผิดปกติรุนแรง ให้รีบไปพบทันที ขณะเดียวกัน กระทรวงสาธารณสุขได้จัดตั้งศูนย์ปฏิบัติการภาวะฉุกเฉินทางสาธารณสุข กรณีโรคฝีดาษลิง (Monkeypox) เพื่อเฝ้าระวัง คัดกรองผู้เดินทางจากประเทศที่มีการระบาด โดยมีการยกระดับเพื่อเฝ้าระวังผู้ที่เดินทางจากประเทศเสี่ยงเหล่านี้ ตามที่นายกรัฐมนตรีได้ให้แนวทางในการเฝ้าระวังโรคระบาดทุกโรคอย่างรัดกุมด้วย
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 4,144 ราย จำแนกเป็น ผู้ติดเชื้อในประเทศ 4,143 ราย และผู้ป่วยมาจากต่างประเทศ 1 ราย ผู้เสียชีวิตเพิ่มขึ้น 36 ราย ผู้ที่กำลังรักษาตัว 47,879 ราย และมียอดผู้ที่หายป่วยกลับบ้านแล้ว 7,235 ราย ทำให้มียอดผู้ป่วย ยืนยันสะสมตั้งแต่ 1 ม.ค. 65 จำนวน 2,196,302 ราย จำนวนผู้ที่หายป่วยสะสมจำนวน 2,173,553 ราย จำนวนผู้ป่วยปอดอักเสบรักษาตัวอยู่ในโรงพยาบาล 1,034 ราย เฉลี่ยจังหวัดละ 13 ราย อัตราครองเตียง ร้อยละ 13.8
……………………
วันจันทร์ที่ 20 กันยายน 2564
ดีอีเอส เดินหน้าประชุมคณะกรรมการจัดระบบสถิติประเทศไทย 3 ด้าน กำหนดนโยบาย กำกับ และติดตามความก้าวหน้างานด้านสถิติของประเทศ
ดีอีเอส เดินหน้าประชุมคณะกรรมการจัดระบบสถิติประเทศไทย 3 ด้าน กำหนดนโยบาย กำกับ และติดตามความก้าวหน้างานด้านสถิติของประเทศ
เมื่อวันที่20กันยายน2564นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส)เป็นประธานการประชุมคณะกรรมการจัดระบบสถิติประเทศไทย3ด้านครั้งที่2/2564โดยมีนายทศพลเพ็งส้มผู้ช่วยรัฐมนตรีประจำนายกรัฐมนตรีปฏิบัติหน้าที่ประจำกระทรวงดิจิทัลเพื่อเศรษฐกิจและสังคมพร้อมด้วยคณะผู้บริหารกระทรวงฯเข้าร่วมณห้องประชุมMDES 1ชั้น9สำนักงานปลัดกระทรวงดิจิทัลเพื่อเศรษฐกิจและสังคมทั้งนี้ที่ประชุมได้พิจารณา(ร่าง)แนวทางการลงทะเบียนระบบบัญชีภาครัฐ(GD Catalog)รวมทั้ง(ร่าง)การจัดประเภทผลิตภัณฑ์กลางประเทศไทยปีพ.ศ.2563และ (ร่าง)มาตรฐานการผลิตสถิติ:สกุลเงินเพื่อนำเสนอคณะรัฐมนตรีพิจารณาให้ความเห็นชอบและประกาศใช้ต่อไปสำหรับบทบาทของคณะกรรมการจัดระบบสถิติประเทศไทย3ด้าน(ด้านสังคมด้านเศรษฐกิจและด้านทรัพยากรธรรมชาติและสิ่งแวดล้อม)มีอำนาจหน้าที่สำคัญในการกำหนดนโยบายกำกับและติดตามการดำเนินงานด้านสถิติของประเทศเพื่อเป็นกลไกและกระบวนการจัดทำมาตรฐานสถิติรวมทั้งรายงานความก้าวหน้าและเสนอแนะแนวทางการพัฒนาระบบสถิติต่อคณะรัฐมนตรี
***********
วันจันทร์ที่ 18 ตุลาคม 2564
โฆษกดีอีเอสเตือนอย่าหลงเชื่อข่าวปลอมพบแอปฯ ดูดเงินจากบัญชีธนาคารของประชาชน เนื่องจากข้อมูลจากธนาคารรั่วไหล มีผู้เสียหายจำนวนมาก
โฆษกดีอีเอสเตือนอย่าหลงเชื่อข่าวปลอมพบแอปฯ ดูดเงินจากบัญชีธนาคารของประชาชน เนื่องจากข้อมูลจากธนาคารรั่วไหล มีผู้เสียหายจำนวนมาก
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมืองกล่าวว่าตามที่มีการเผยแพร่ข่าวสารในสื่อต่างๆประเด็นเรื่องพบแอปฯดูดเงินจากบัญชีธนาคารของประชาชนเนื่องจากข้อมูลจากธนาคารรั่วไหลมีผู้เสียหายจำนวนมากทางศูนย์ต่อต้านข่าวปลอมได้ดำเนินการตรวจสอบข้อเท็จจริงโดยธนาคารแห่งประเทศไทยกระทรวงการคลังพบว่าประเด็นดังกล่าวนั้นเป็นข้อมูลเท็จ
กรณีที่ปรากฏข่าวพบประชาชนผู้ถือบัตรเครดิตและบัตรเดบิตจำนวนมากประสบปัญหาการทำรายการชำระเงินโดยที่ไม่ได้ทำธุรกรรมด้วยตนเองทางธนาคารแห่งประเทศไทยและสมาคมธนาคารไทยได้รับทราบปัญหาและได้ตรวจสอบสถานการณ์ดังกล่าวโดยเบื้องต้นพบว่ามิได้เกิดจากแอปดูดเงินตามที่ปรากฏเป็นข่าวและมิได้เกิดจากการรั่วไหลของข้อมูลจากธนาคารแต่เป็นรายการที่เกิดจากการทำธุรกรรมชำระค่าสินค้าและบริการกับร้านค้าออนไลน์ที่จดทะเบียนในต่างประเทศเป็นส่วนใหญ่
ขณะนี้ธนาคารเจ้าของบัตรได้ดำเนินการระงับการใช้บัตรของลูกค้าที่มีรายการผิดปกติและติดต่อลูกค้ารวมทั้งอยู่ระหว่างดำเนินการตรวจสอบร้านค้าที่มีธุรกรรมที่ผิดปกติเหล่านี้นอกจากนี้ลูกค้าที่ตรวจสอบพบความผิดปกติของรายการธุรกรรมด้วยตนเองสามารถติดต่อคอลเซ็นเตอร์หรือสาขาของธนาคารผู้ออกบัตรเพื่อแจ้งตรวจสอบและยืนยันการทำธุรกรรมในทันทีโดยธนาคารจะดูแลแก้ไขปัญหาที่เกิดขึ้นและเร่งคืนเงินให้กับลูกค้าที่ได้รับความเสียหายตามขั้นตอนของธนาคารโดยเร็วต่อไป
ธปท.และสมาคมธนาคารไทยให้ความสำคัญอย่างยิ่งกับความปลอดภัยในการทำธุรกรรมทางการเงินและการคุ้มครองข้อมูลส่วนบุคคลของลูกค้าโดยธนาคารพาณิชย์มีระบบการรักษาความมั่นคงปลอดภัยและมีการตรวจสอบการทำธุรกรรมที่ผิดปกติอย่างต่อเนื่องเมื่อพบรายการที่ผิดปกติธนาคารจะแจ้งลูกค้าเพื่อตรวจสอบและยืนยันรายการธุรกรรมและพร้อมจะดูแลลูกค้าด้วยความรับผิดชอบเสมอ
ดังนั้นขอให้ประชาชนอย่าหลงเชื่อข้อมูลดังกล่าวและขอความร่วมมือไม่ส่งหรือแชร์ข้อมูลดังกล่าวต่อในช่องทางสื่อสังคมออนไลน์ต่างๆและเพื่อให้ประชาชนได้รับข้อมูลข่าวสารจากธนาคารแห่งประเทศไทยสามารถติดตามได้ที่เว็บไซต์www.bot.or.thหรือโทร. 1213 หากประชาชนพบข้อมูลการกระทำผิดเบาะแสการฉ้อโกงหรือหลอกลวงทางโซเชียลโดยแจ้งเข้ามาได้ผ่านช่องทางดังนี้ไลน์@antifakenewscenterเว็บไซต์https://www.antifakenewscenter.com/ทวิตเตอร์https://twitter.com/AFNCThailandและโทรสายด่วนGCC 1111ต่อ87รวมทั้งศูนย์รับเรื่องร้องเรียนปัญหาออนไลน์โทร. 1212เพื่อจะประสานต่อไปยังหน่วยงานที่เกี่ยวข้องต่อไป
**********
วันพฤหัสบดีที่ 5 พฤษภาคม 2565
รัฐมนตรีว่าการกระทรวงยุติธรรม ควงเลขา ป.ป.ส. เยี่ยมจุดตรวจห้วยไร่ จ.แพร่ ให้กำลังใจเจ้าหน้าที่ ชมทำงานแข็งขันเป็นจุดยุทธศาสตร์สกัดยา แนะอย่าทำงานรูปแบบเก่า
รัฐมนตรีว่าการกระทรวงยุติธรรม ควงเลขา ป.ป.ส. เยี่ยมจุดตรวจห้วยไร่ จ.แพร่ ให้กำลังใจเจ้าหน้าที่ ชมทำงานแข็งขันเป็นจุดยุทธศาสตร์สกัดยา แนะอย่าทำงานรูปแบบเก่า ศึกษาประมวล กม.ใหม่ตามให้ทัน เน้นสืบสาวยึดทรัพย์รับรางวัลนำจับมหาศาล
เมื่อเวลา 15.30 น. ที่จุดตรวจ สภ.ห้วยไร่ จ.แพร่ นายสมศักดิ์ เทพสุทิน รมว.ยุติธรรม พร้อมด้วย นายวิชัย ไชยมงคล เลขาธิการ ป.ป.ส. ลงพื้นที่ตรวจเยี่ยม โดยมี นายสมหวัง พ่วงบางโพ ผู้ว่าราชการจังหวัดแพร่ พล.ต.ต ชาคริต สวัสดี ผู้บังคับการตำรวจภูธร จ.แพร่ ตำรวจและเจ้าหน้าที่ในพื้นที่ให้การต้อนรับ
นายสมศักดิ์ กล่าวว่า ขอบคุณเจ้าหน้าที่ทุกท่านในการร่วมงานราชการอย่างแข็งขัน จุดตรวจแห่งนี้ เป็นเส้นทางหลักในการสกัดการลำเลียงยาเสพติดจากภาคเหนือตอนบน สู่พื้นที่พัทยาในภาคกลาง และ กทม. เป็นด่านยุทธศาสตร์ของสำนักงานตำรวจแห่งชาติ ซึ่งที่ผ่านมาจุดตรวจแห่งนี้ถือว่าทำผลงานได้เป็นอย่างดี ยึดยาบ้าได้ 14 ล้านเม็ด หากคิดเม็ดละ 50 บาท จะมีมูลค่า 745 ล้านบาท ไอซ์ 124 กก. มูลค่า 7.4 ล้านบาท รวมทั้งหมดมูลค่าถึง 752.4 ล้าน
นายสมศักดิ์ กล่าวอีกว่า เป้าหมายหลักในการปราบปรามยาเสพติด คือการไล่ยึดทรัพย์เครือข่ายยาเสพติดให้สิ้นซาก การทำงานของพวกเรานั้นอย่าไปยึดแบบเก่าๆ ต้องทำให้ทันสมัย ตามประมวลกฎหมายยาเสพติดฉบับใหม่ให้ทัน ศึกษาให้ละเอียด จะทำให้การทำงานเราง่ายและเข้าใจกันมากขึ้น เดิมเราเน้นการยึดจับกุมเม็ดยา แต่หากท่านยึดทรัพย์สินของคนที่ขน ที่ค้ายา แล้วมาคำนวณตัวเลขมูลค่าของการค้าหรือแวลูเบท ซึ่งยึดทรัพย์ย้อนหลังได้ 10 ปี แล้วไปยึดทรัพย์ และพวกท่านก็จะได้รางวัล เช่น การขยายผลจากการจับยาบ้า 1 ล้านเม็ด สืบสาวจนยึดทรัพย์ได้ 500 ล้านบาท คนจับกุมได้ 2% หรือ 10 ล้านบาท พนักงานสอบสวนได้ 4% หรือ 20 ล้านบาท ส่วนเจ้าหน้าที่ขยายผลได้ 15% หรือ 75 ล้านบาท
"ผมขอบคุณ ป.ป.ส. สภ.ห้วยไร่ และเจ้าหน้าที่ทุกท่าน ที่ทำงานหนัก ทุ่มเท ในการป้องกันและปราบปรามยาเสพติด ผมมั่นใจว่าประมวลกฎหมายยาเสพติดฉบับใหม่ จะแก้ปัญหายาเสพติดได้อย่างแน่นอน เพราะเราสืบสาวตั้งแต่รายเล็กๆไปจนถึงผู้บงการใหญ่ สุดท้ายนี้ ผมขอให้ภารกิจเป็นไปด้วยความปลอดภัย เราทุกคนจะช่วยทำให้ยาเสพติดลดลงไป" นายสมศักดิ์ กล่าว
วันพุธที่ 20 ตุลาคม 2564
นายกรัฐมนตรีห่วงใยประชาชนที่จะเดินทางไกลช่วงวันหยุดยาว
วันพุธที่ 20 ตุลาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
พลเอก ประยุทธ์ จันทร์โอชา นายกรัฐมนตรี ห่วงใยประชาชนที่จะเดินทางไกลในช่วงวันหยุดยาวซึ่งเป็นผลมาจากมติ ครม. เมื่อวันที่ 29 ธ.ค.2563 โดยประกาศให้วันพฤหัสบดีที่ 21 วันออกพรรษา เป็นวันหยุดพิเศษของภาคกลาง และวันศุกร์ที่ 22 เป็นวันหยุดชดเชยวันปิยมหาราชแทนวันจันทร์ที่ 25 ส่งผลให้เป็นการหยุดยาวติดต่อกัน 4 วันสำหรับจังหวัดในภาคกลางรวมถึง กทม.และปริมณฑล คือตั้งแต่วันที่ 21 – 24 ต.ค.2564 ประชาชนที่จะเดินทางไกลขอให้ติดตามพยากรณ์อากาศเพราะยังมีฝนตกในหลายพื้นที่ เตรียมความพร้อมของยานพาหนะและผู้ขับขี่ เดินทางอย่างระมัดระวังและป้องกันตนเองจากโรคโควิด-19 ตามมาตรการสาธารณสุข เพื่อความปลอดภัยตลอดการเดินทาง
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันเสาร์ที่ 11 ธันวาคม 2564
โฆษกรัฐบาล เผย กนอ. ร่วมภาคเอกชน เดินหน้าตามนโยบาย “นายกฯ” ยกระดับ “นิคมอุตสาหกรรมอุดรธานี” ให้เป็น Hub Logistic แห่งภูมิภาค  ผลักดันไทยเป็นศูนย์กลางรับ-ส่งสินค้า สู่อาเซียนและจีน
โฆษกรัฐบาล เผย กนอ. ร่วมภาคเอกชน เดินหน้าตามนโยบาย “นายกฯ” ยกระดับ “นิคมอุตสาหกรรมอุดรธานี” ให้เป็น Hub Logistic แห่งภูมิภาค  ผลักดันไทยเป็นศูนย์กลางรับ-ส่งสินค้า สู่อาเซียนและจีน
วันนี้ (11 ธ.ค. 2564 ) นายธนกร วังบุญคงชนะ โฆษกประจำสำนักนายกรัฐมนตรี เผย การนิคมอุตสาหกรรมแห่งประเทศไทย (กนอ.) เร่งยกระดับนิคมอุตสาหกรรม อุดรธานี ให้เป็นฮับโลจิสติกส์ (Hub Logistic) ของภูมิภาค โดยเป็นศูนย์กลางในการรับ/กระจายสินค้าในภาคอีสานไปสู่อาเซียนและประเทศจีน ตามนโยบายของพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในคราวเดินทางตรวจราชการ ณ จ.อุดรธานี เมื่อวันที่ 1 ธ.ค. ที่ผ่านมา ด้วยการขับเคลื่อนนิคมอุตสาหกรรม อุดรธานีให้มีความทันสมัยด้วยการใช้เทคโนโลยี และดึงดูดนักลุงทุน นักธุรกิจ จากต่างประเทศ ด้วยความร่วมมือระหว่างภาครัฐและภาคเอกชน ส่งเสริมการสร้างนิคมอุตสาหกรรมที่เป็นมิตรต่อสิ่งแวดล้อม ตอบสนองต่อนโยบายเศรษฐกิจ BCG ของรัฐบาล โดยมีเป้าหมายให้นิคมอุตสาหกรรมอุดรธานีเป็นนิคมอุตสาหกรรมสีเขียวแห่งแรกในภาคตะวันออกเฉียงเหนือด้วย
โฆษกประจำสำนักนายกรัฐมนตรี กล่าวว่า นายกรัฐมนตรีได้มีนโยบายส่งเสริมให้แต่ละภูมิภาคมีนิคมอุตสาหกรรมเป็นของตนเอง เพื่อเป็นศูนย์กลางในการรับและขนส่งสินค้า โดยนิคมอุตสาหกรรมอุดรธานี จะกลายเป็นศูนย์กลางการขนส่งสินค้าทางราง และโลจิสติกส์ของอนุภูมิภาคลุ่มแม่น้ำโขง ช่วยอำนวยความสะดวกและลดต้นทุนการขนส่งให้กับลูกค้าในนิคมอุตสาหกรรมอุดรธานีและลูกค้าทั่วไป ที่ต้องการขนส่งสินค้าไปยังประเทศในกลุ่ม CLMV และจีนตอนใต้ รวมถึงการขนส่งสินค้าทางรางไปยังท่าเรือแหลมฉบัง และพื้นที่เขตเศรษฐกิจพิเศษภาคตะวันออก (EEC) ทั้งนี้ คาดว่าภายในปี 2568 อุดรธานีจะมีเครือข่ายการคมนาคมขนส่งที่ทรงประสิทธิภาพ ทั้งรถไฟความเร็วสูงจากกรุงเทพฯ-โคราช-หนองคาย-เวียงจันทน์-คุนหมิง และรถไฟทางคู่ซึ่งจะช่วยยกระดับการให้บริการขนส่งสินค้าทางรางของประเทศ ช่วยเพิ่มความแน่นอน และลดเวลาการขนส่งได้ถึงร้อยละ 30 แต่ต้นทุนถูกกว่า 2 เท่า รวมทั้งยังสามารถเชื่อมต่อไปยังท่าเรือกรุงเทพฯ และท่าเรือแหลมฉบังอืกด้วย
นายธนกร กล่าวอีกว่า เพื่อให้เป็นไปตามนโยบายของนายกรัฐมนตรีที่ต้องการสนับสนุนให้ผู้ประกอบการรายย่อยสามารถเข้าถึงโอกาสในการประกอบธุรกิจ นิคมอุตสาหกรรมอุดรธานีมีแผนพัฒนาก่อสร้างโรงงานขนาดเล็ก (Micro Factory) เพื่อสนับสนุนให้กลุ่มธุรกิจ SMEs เช่าประกอบกิจการ ต่อยอดธุรกิจและยกระดับขีดความสามารถในการแข่งขัน รวมทั้งมีสำนักงานบริการเบ็ดเสร็จครบวงจร (One Stop Services : OSS) ให้บริการอนุมัติ อนุญาต ในการประกอบกิจการแบบครบวงจร
การเดินหน้านิคมอุตสาหกรรมในภูมิภาค ยังเป็นหนึ่งในแผนงานของรัฐบาล ตามเจตนารมย์ของนายกรัฐมนตรีที่ต้องการเห็นการกระจายความเจริญและประโยชน์ทางเศรษฐกิจสู่ภูมิภาคทั่วประเทศ ด้วย
วันพุธที่ 25 สิงหาคม 2564
ผู้ช่วยโฆษก ศบค. เน้นย้ำแผนการฉีดวัคซีนเป็นไปตามเป้า 100 ล้านโดส ภายในปี 2564
ผู้ช่วยโฆษก ศบค. เน้นย้ำแผนการฉีดวัคซีนเป็นไปตามเป้า 100 ล้านโดส ภายในปี 2564
วันนี้ (25 สิงหาคม 2564) 12.30 ณ โถงกลาง ตึกสันติไมตรี ทำเนียบรัฐบาล แพทย์หญิง อภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) ได้ตอบคำถามสื่อมวลชน ต่อกรณีการตั้งเป้าการฉีดวัคซีนไว้ 100 ล้านโดส ภายในปี 2564 แต่ตัวเลขของการฉีดวัคซีนในประเทศไทย ซึ่งอยู่ที่ประมาณ 28 ล้านโดสเท่านั้น โดยผู้ช่วยโฆษก ศบค. กล่าวว่าเรื่องของวัคซีนในส่วนของนโยบายของรัฐบาลกำหนดให้ 2564 มีการฉีดวัคซีนครบ 100 ล้านโดส ซึ่งใน 100 ล้านโดส คิดตามอัตราส่วนของประชากรที่ 50 ล้านคน ซึ่งถ้าคิดคร่าวๆ อัตราฉีดจะอยู่ที่ประมาณ 15 ล้านโดส ต่อเดือน และก็จะต้องฉีดให้ได้ 5 แสนโดสต่อวัน ซึ่งหากได้ติดตามอัตราการฉีดของประเทศไทยในช่วงสัปดาห์ที่ผ่านมา สามารถฉีดวัคซีนได้เกิน 5 แสนโดสต่อวัน จึงยังอยู่ในแผนการจัดการ
ผู้ช่วยโฆษก ศบค. กล่าวสรุปถึงแผนการจัดหาวัคซีน ดังนี้
1. เดือนสิงหาคม 2564 จำนวนประมาณ 14.8 ล้านโดส ในจำนวนนี้เป็น Sinovac 6.5 ล้านโดส AstraZeneca 5.8 ล้านโดส Pfizer จากยอดบริจาคอีก 1.5 ล้านโดส รวม Sinopharmอีก 1 ล้านโดส เดือนสิงหาคมจึงเป็นไปตามแผนการฉีดวันละ 5 แสนโดสขึ้นไป
2. เดือนกันยายน 2564 มีวัคซีนที่บางส่วนที่นำส่งถึงแล้วและบางส่วนที่ทยอยมา จำนวน 15 ล้านโดส แบ่งเป็น Sinovac 6 ล้านโดส AstraZeneca 7 ล้านโดส และ Pfizer จะมาเพิ่มอีก 2 ล้านโดส
3. เดือนตุลาคม - ธันวาคม เนื่องจากการที่รัฐบาลเจรจากับผู้ผลิต AstraZeneca ให้ได้เล็งเห็นถึงสถานการณ์การแพร่ระบาดที่ค่อนข้างมีตัวเลขผู้ติดเชื้อสูงขึ้นของประเทศไทย ผู้ผลิต AstraZeneca ก็ให้คำมั่นว่าจะจัดสรร AstraZeneca ให้ลงพื้นที่ประเทศไทยตั้งแต่กันยายนเป็นต้นไปเดือนละ 7 ล้านโดส เป็นอย่างน้อย โดยหากมีกำลังผลิตมากขึ้น ประเทศไทยจะได้รับการจัดสรรที่มากขึ้นกว่านี้ แต่ที่แน่ๆอย่างน้อย ในเดือนกันยายน ตุลาคม พฤศจิกายน ไปจนถึงธันวาคม จะจัดส่งให้ได้เดือนละ 7 ล้านโดส ในส่วนของ Pfizer เดือนตุลาคม 8 ล้านโดส เดือนพฤศจิกายนและธันวาคมมาอีกเดือนละ 10 ล้านโดส
ทั้งนี้ กระทรวงสาธารณสุขยังเป็นห่วง ผู้สูงอายุและ 7 กลุ่มโรค หลายคนไปที่จุดฉีดวัคซีน และอาจจะมีความไม่มั่นใจวัคซีน Sinovac อยากจะสะท้อนให้เห็นตัวเลขของการรายงานของโรงเรียนแพทย์ว่าการที่ใช้วัคซีนไขว้หรือวัคซีนผสมฉีดเข็ม 1 Sinovac และอีก 3 สัปดาห์ตามกระตุ้นภูมิด้วย AstraZeneca เข็ม 2 จะช่วยให้มีภูมิคุ้มกันสูง และสามารถป้องกันโรค ป้องกันอัตราป่วยหนักและเสียชีวิตได้อย่างมีประสิทธิภาพ จึงฝากเน้นย้ำให้ทุกคนมั่นใจในเรื่องของการจัดสรรวัคซีน รวมถึงความปลอดภัยที่กระทรวงสาธารณสุขพยายามกำกับติดตามอย่างใกล้ชิด รวมไปถึงรายละเอียดอื่นๆด้วย ทั้งเรื่องปริมาณวัคซีน เข็ม การจัดการขนส่ง กระทรวงสาธารณสุขได้เตรียมรับมืออย่างเต็มที่